
זבחים קט ע"א



טקסט הדף מנוקד



מַתְנִי' אֶחָד קֳדָשִׁים כְּשֵׁרִין וְאֶחָד קָדָשִׁים פְּסוּלִין שֶׁהָיָה פְּסוּלָן בַּקּוֹדֶשׁ וְהִקְרִיבָן בַּחוּץ חַיָּיב


הַמַּעֲלֶה כְּזַיִת מִן הָעוֹלָה וּמִן הָאֵימוּרִין בַּחוּץ חַיָּיב


גְּמָ' תָּנוּ רַבָּנַן אֲשֶׁר יַעֲלֶה עֹלָה אוֹ זָבַח אֵין לִי אֶלָּא עוֹלָה מִנַּיִן לְרַבּוֹת אֵימוּרֵי אָשָׁם וְאֵימוּרֵי חַטָּאת וְאֵימוּרֵי קׇדְשֵׁי קָדָשִׁים וְאֵימוּרֵי קָדָשִׁים קַלִּים תַּלְמוּד לוֹמַר זֶבַח


מִנַּיִן לְרַבּוֹת הַקּוֹמֶץ וְהַלְּבוֹנָה וְהַקְּטוֹרֶת וּמִנְחַת כֹּהֲנִים וּמִנְחַת כֹּהֵן מָשִׁיחַ וְהַמְנַסֵּךְ שְׁלֹשֶׁת לוּגִּין יַיִן וּשְׁלֹשֶׁת לוּגִּין מַיִם תַּלְמוּד לוֹמַר וְאֶל פֶּתַח אֹהֶל מוֹעֵד לֹא יְבִיאֶנּוּ כׇּל הַבָּא לְפֶתַח אֹהֶל מוֹעֵד חַיָּיבִין עָלָיו בַּחוּץ


וְאֵין לִי אֶלָּא קֳדָשִׁים כְּשֵׁרִים מִנַּיִן לְרַבּוֹת פְּסוּלִין


כְּגוֹן הַלָּן וְהַיּוֹצֵא וְהַטָּמֵא וְשֶׁנִּשְׁחַט חוּץ לִזְמַנּוֹ וְחוּץ לִמְקוֹמוֹ וְשֶׁקִּבְּלוּ פְּסוּלִין וְזָרְקוּ אֶת דָּמוֹ וְהַנִּיתָּנִין לְמַטָּה שֶׁנְּתָנָן לְמַעְלָה וְהַנִּיתָּנִין לְמַעְלָה שֶׁנְּתָנָן לְמַטָּה וְהַנִּיתָּנִין בַּחוּץ שֶׁנְּתָנָן בִּפְנִים וְהַנִּיתָּנִין בִּפְנִים שֶׁנְּתָנָן בַּחוּץ וּפֶסַח וְחַטָּאת שֶׁנְּתָנָן שֶׁלֹּא לִשְׁמָן


מִנַּיִן תַּלְמוּד לוֹמַר לֹא יְבִיאֶנּוּ לַעֲשׂוֹת כׇּל הַמִּתְקַבֵּל בְּפֶתַח אֹהֶל מוֹעֵד חַיָּיבִין עָלָיו בַּחוּץ


הַמַּעֲלֶה כְּזַיִת מִן הָעוֹלָה כּוּ' עוֹלָה וְאֵימוּרֶיהָ אִין שְׁלָמִים וְאֵימוּרֵיהֶן לָא


תְּנֵינָא לְהָא דְּתָנוּ רַבָּנַן עוֹלָה וְאֵימוּרֶיהָ מִצְטָרְפִין לִכְזַיִת לְהַעֲלוֹתָן בַּחוּץ וּלְחַיֵּיב עֲלֵיהֶן מִשּׁוּם פִּיגּוּל נוֹתָר וְטָמֵא


בִּשְׁלָמָא הַעֲלָאַת עוֹלָה דְּכָלִיל אִין שְׁלָמִים לָא אֶלָּא פִּיגּוּל וְנוֹתָר וְטָמֵא מַאי טַעְמָא


וְהָא תְּנַן כׇּל הַפִּגּוּלִין מִצְטָרְפִין וְכׇל הַנּוֹתָרִין מִצְטָרְפִין קַשְׁיָא פִּיגּוּל אַפִּיגּוּל קַשְׁיָא נוֹתָר אַנּוֹתָר


פִּיגּוּל אַפִּיגּוּל לָא קַשְׁיָא כָּאן בְּפִיגּוּל כָּאן בְּמַחְשֶׁבֶת פִּיגּוּל


נוֹתָר אַנּוֹתָר לָא קַשְׁיָא כָּאן בְּנוֹתָר כָּאן בְּשֶׁנִּיתּוֹתְרוּ עַד שֶׁלֹּא נִזְרַק הַדָּם


וּמַנִּי רַבִּי יְהוֹשֻׁעַ הִיא דְּתַנְיָא רַבִּי יְהוֹשֻׁעַ אוֹמֵר כׇּל הַזְּבָחִים שֶׁבַּתּוֹרָה שֶׁנִּשְׁתַּיֵּיר בָּהֶן כְּזַיִת בָּשָׂר




רש"י





	מתני' ואחד קדשים פסולין שהיה פסולן בקדש. הואיל ובפנים אם עלו לא ירדו מתקבל בפנים קרינא ביה וחייבין עליהן בחוץ כדיליף בגמ': המעלה כזית מן העולה ומאימוריה. חצי זית מזה וחצי זית מזה חייב דכולה כליל: גמ' ואימורי קדשי קדשים. כבשי עצרת: הלבונה. של מנחת נדבה: ומנחת כהנים. שהיא כליל וראויה להעלאה כקומץ מנחת ישראל אבל שירי מנחת ישראל אינו חייב על העלאתם: מנחת כהן משיח. עשירית האיפה שהוא מביא בכל יום: ושלשת לוגין יין. שהוא פחות שבנסכים: ושלשת לוגין מים. בחג קאמר ובמוקדשין לחג שאין העלאת חוץ נוהגת בחולין: מנין לרבות פסולין. הנך דאם עלו לא ירדו דלא מתרבו מלא יביאנו דהא אינם ראויין להביא לכתחילה: ת''ל לעשות. משמע הראויין לעשות אפילו אינו ראוי לבא מחוץ לפנים והני נמי כיון דאם עלו לא ירדו וכהן נזקק להפך בהם בצינורא או להעלותן מראש המזבח למערכה ראויין ליעשות קרינא ביה: שלמים לא. אין בשרן מצטרף עם אימוריהן לכזית העלאת חוץ משום דבשר שלמים לאו בר הקטרה הוא ולא קרינא ביה אל פתח אהל מועד לא יביאנו: ולחייב עליהן משום פיגול ונותר וטמא. קא ס''ד באוכל כזית בשר ואימורין מעולת פיגול או נותר או בטומאת הגוף אכלו: מאי טעמא. לא מצטרף נמי בשר שלמים עם אימוריו לפיגול ונותר וטמא הא בין בבשר בין באימורין שייך פיגול נותר וטמא כדאמר בפ' בית שמאי (לעיל דף מג.) דכל שיש לו מתירין בין לאדם בין למזבח חייבין עליו משום פיגול והרי הדם מתיר את הבשר לאדם ואת האימורין למזבח ותנן נמי התם דברים שאין חייבין עליהם משום פיגול כגון הקומץ והלבונה והקטרת שאין להם מתירין אלא הם עצמן מתירין חייבין עליהן משום נותר ומשום טמא וכל שכן אימורין שהפיגול נוהג בהן ומקראי ילפינן להו: כל הפיגולין מצטרפין. משנה היא במעילה: כאן בפיגול כאן במחשבת פיגול. הא דקתני מצטרפין באוכל פיגול קאמר ולהתחייב חטאת והא דקתני עולה אין שלמים לא במחשבת פיגול שאם שחט או זרק על מנת להקטיר חצי זית בשר עולה וחצי זית מאימורין חוץ לזמנו פיגל אבל בשלמים חישב לאכול או להקטיר חצי זית בשר וחצי זית אימורין לא פיגל שאין מחשבת אכילה בנקטרין ואין מחשבת הקטרה בנאכלין: כאן בנותר כאן בשניתותרו עד שלא נזרק הדם. הא דקתני מצטרפין באוכל נותר קאמר והא דקתני עולה אין שלמים לא בשניתותרו מאיבוד ושריפה כגון אבדו הבשר והאימורין קודם זריקה ונשתייר חצי זית מזה וחצי זית מזה בעולה דכולה כליל הויא זריקת דם זריקה דהא איכא אכילת מזבח וכר' יהושע דאמר בפרק טבול יום (לעיל דף קד.) אם אין בשר אין דם וכיון דזריקה היא חייבין עליו משום נותר אם ניתותרו ואכל ממנו כדאמרן (לעיל דף מה:) דברים שאין חייבין עליהם משום פיגול חייבין משום נותר כגון קומץ שהוא אכילת מזבח כעולה וכל שכן דברים שחייבין עליהן משום פיגול כגון בשר עולה אבל שלמים אין חצי זית מבשרן וחצי זית מאימוריהן מצטרפין להיות שיור לזרוק עליהם את הדם דלא אכילת אדם איכא ולא אכילת מזבח איכא וכיון דלא הויא זריקה אם זרק אין חייבין עליהן משום נותר וטמא דקי''ל (מנחות דף כה:) כל הניתר לטהורין חייבין עליו משום טומאה ובפ' ב''ש (לעיל דף מה:) אתי נותר חילול חילול מטומאה ובמס' מעילה (דף ו:) לענין יוצא אמרינן לר''א דאמר אין זריקה מועלת ליוצא אין חייבין עליו משום נותר וטמא: כל הזבחים. בר מעולה: אין זורק את הדם. דאית ליה לר' יהושע אם אין בשר אין דם מועשית עולותיך הבשר והדם ובזבחים כתיב (דברים יב) ודם זבחיך ישפך והבשר תאכל הזקיקן הכתוב זה לזה:





תוספות





	לא ומוקי לה בניתותרו וכר' יהושע וקצת תימה קומץ ולבונה אמאי לא מיחייב עלייהו בחוץ כשחסרו נהי דמיפסלי לכתחילה מ''מ מתקבלין הם בפנים דאם עלו לא ירדו דהוה ליה פסולו בקדש כשחסר בין קמיצה להקטרה ולמאן דחשיב במנחות פ' קמא (דף ט:) חסרון כבעל מום ניחא וי''ל דאפילו תמצא לומר דאם עלה לא ירד מ''מ סברא הוא למעוטיה מדכתיב אותו על השלם הוא חייב ואינו חייב על החסר כיון דלכתחילה לא יעלה וצריך לדקדק אי מהדרינן פוקעין דידהו ובפרק המזבח מקדש (לעיל דף פג:) איכא כמה קראי לרבן גמליאל מהיא העולה על מוקדה ולאידך מאשר תאכל האש ועוד דדרשינן לעיל (דף פו.) ועשית עולותיך הבשר והדם עיכולי עולה אתה מחזיר ואי אתה מחזיר עיכולי גידין ועצמות משמע הא בשר דומיא דגידים ועצמות מהדרינן אפילו במקצת ותימה אי פליג עליה רבי יוסי: ומנחת כהנים ומנחת כהן משיח. הא דפלגינהו משום דמנחת כהנים באה עשרון ומנחת כהן משיח חצי עשרון ותימה דלא תני מנחת נסכים: עולה ואימורין מצטרפין לכזית להעלותן בחוץ ולחייב עליהם משום פיגול נותר וטמא. במסכת מעילה פרק קדשי מזבח (דף טו:) תנן חמשה דברים בעולה מצטרפין זה עם זה הבשר והחלב והסלת והיין והשמן וששה בתודה דאיכא לחם ותימה לענין מאי קאמר אי לענין מעילה הא תנא ליה רישא (שם.) קדשי מזבח מצטרפין זה עם זה למעילה כו' ועוד דתודה אין בה מעילה כי אם לאחר זריקה באימורין אבל בלחם לא ואי (לא יתחייב) בחוץ הא לא תני בשמעתין אלא עולה ואימורין אבל חמשה דברים לא דאף על גב דמיחייבי בחוץ כדדריש לעיל מקרא הני מילי בפני עצמן אבל איצטרופי לא ועוד דלא מיחייב בחוץ אלחם שבתודה ועוד חלב ויין היאך מצטרפין והא אין שיעורן שוה שזה בכזית וזה בשלשה לוגין ואי לענין לזרוק עליהן הדם הא אמר ובמנחה אפילו כולה קיימת לא יזרוק ואי לענין מחשבת פיגול אין אכילה והקטרה מצטרפין ונראה דמיירי לענין אכילה דמיחייב האוכל משום פיגול נותר וטמא ואי מרישא דקתני קדשי מזבח מצטרפין הוה אמינא במין אחד קמ''ל אפילו בכמה מינין ועוד תנינהו למעוטי דאין דם חייבין עליו משום פיגול ועוד אשמעינן דחל פיגול אהנך דברים חמשה וששה וצריך לומר דאתיא כר''מ דתנן לעיל בפרק ב''ש (דף מג:) [ואלו] דברים שאין חייבין עליהן משום פיגול מנחת נסכים והנסכים הבאין בפני עצמן דברי ר''מ וחכ''א אף הבאים עם הבהמה ובהקומץ זוטא (מנחות דף טו:) תנן נמי הזבח מפגל את הנסכים משקדש בכלי דברי ר''מ והא דחלב ויין מצטרפין אע''ג דחלב בכזית ומשקין ברביעית ה''מ בשתיה אבל דרך אכילה ששרה פתו ביין שיעורו בכזית וקצת תימה מאי איריא דנקט חמשה דברים בעולה הא בשלמים נמי מצטרפין לחייב משום פיגול ויש לומר דנקט עולה משום דאיירי נמי במעילה אף על גב דבתודה לא איירי במעילה: כל הפיגולין מצטרפין. תימה דלא מייתי מרישא דקתני (מעילה דף טו.) קדשי מזבח מצטרפין לפיגול ויש לומר דהוה מוקמינן לה בעולה דהא תני נמי מעילה אבל הך משמע טפי: וכל הנותרות מצטרפין. תימה דלא תני כל הטומאות מצטרפין ויש לומר דהוה משמע אפילו שרץ ונבלה ובשר המת והנהו לא מצטרפין כדתנן התם (דף יז:):





רש"ש

תד"ה עולה. אע"ג כו' ומשקין ברביעית כו' אבל דרך אכילה כו'. עי' מש"כ ע"ד דהכא ביבמות (קיד ב):





שערי תורת בבל

(קט א תוספות) ד"ה עולה וכו' והא דחלב ויין מצטרפין אע"ג דחלב בכזית ומשקין ברביעית וכו'.—מכאן יוצא שדעת התוס', דשיעור שתיית יין של פיגול הוא ברביעית; וכעין זה בתוס' נזיר לח א ד"ה אמר דשיעור שתיית יין של ערלה וכלאי הכרם ג"כ ברביעית*ועי' מ"׳ש ע"ז בהגהות הרש"ש יבמות קיד ב.. אבל לא כן דעת הרמב"ם, שכתב (הל' מאכלות אסורות רפי"ד): "כל איסורי מאכלות שבתורה שיעורן בכזית", ולהלן (ה"ח): "האוכל כשעורה או כחרדל מאחד מכל מאכלות האסורים וכו' עד שהשלים כזית וכו' וכן השותה רביעית של סתם יינם וכו' או שהמחה את החמץ בפסח או את החלב וגמעו מעט מעט או ששתה מן הדם מעט מעט אם שהא מתחלה ועד סוף כדי שתיית רביעית מצטרפין ואם לאו אין מצטרפין". וברור הוא שדעת הרמב"ם בגמיעת החמץ וחלב ודם דשיעורן כזית, ורק סתם יינם שיעורו ברביעית. והטעם שכל איסור שהזהירה עליו תורה בלשון אכילה שיעורו בין באכילה ובין בשתייה כזית, וכמו שביאר הרמב"ם שם רפ"ו לענין דם וברפ"ז לענין חלב וברפ"ט לענין שתיית החלב מבשר בחלב, שכולם בכזית. וכ"כ הרמב"ם בהל' תרומות פ"ו ה"ב: "כשם שאכילה כזית כך שתייה כזית". ובלי ספק שלהרמב"ם שתיית יין של ערלה וכלאי הכרם ג"כ שיעורן כזית, וכדמשמע בהל' מאכלות אסורות פ"י הכ"ב. ובהל' מעשה הקרבנות רפי"א כתב: "כל האוכל כזית מבשר העולה וכו' לוקה שנאמר לא תוכל לאכול בשעריך וגו' וכל נדריך אשר תדור וכו' וחלבה ובשרה וסלתה ושמנה ויין של נסכיה חמשתן מצטרפין לכזית". הנה סתם דבריו, וברור שלא עלה על דעתו לומר, דמיירי דוקא בשרה פתו כיין, וכמו שנדחקו התוס' כאן לפי שיטתן. ורק סתם יינם דוקא - שיעורו ברביעית לדעת הרמב"ם (עי' הל' מאכלות אסורות רפי"א), משום דאיסורו יוצא מהא דכתיב "ישתו יין נסיכם" (דב' לב לח), וגם כי איסורו אינו אלא מדברי סופרים ואינו לוקה אלא מכת מרדות*ומ"מ פלא בעינינו: מה צורך לנו בשיעור צירוף לענין מכת מרדות? והרי מבואר שם פי"ד ה"ב, דעל כל שהוא פחות מכשיעור לוקה מכת מרדות. וצ"ל דבאיסור מד"ס אינו לוקה מכת מרדות בפחות מכשיעור..


ודע שבתוספתא כריתות פ"ב ה"ב תני לענין חלב: "אחד האוכל ואחד הממחה ושותה ואחד הסך. אכל וחזר ואכל וחזר ואכל אם יש מתחלת אכילה ראשונה ועד סוף אכילה אחרונה כדי אכילת פרס מצטרפין ואם לאו אין מצטרפין. וכו' כשם שאכילה בכזית כך שתייה בכזית. אכילה ושתייה אין מצטרפין". ובאותו לשון עצמו תני בתוספתא תרומות פ"ז ה"ג לענין זר שאכל תרומה ובתוספתא פסחים פ"א הי"ב לענין אכילת חמץ בפסח ובתוספתא יומא פ"ד ה"ג לענין אכילה ביוה"כ (ע"ש). ונראה דהא דאיתא לפנינו בתוספתא לענין חלב "ואחד הסך" יש למוחקו, ונשתרבב ע"י הסופרים מתוספתא תרומות*עי' תוס' נדה לב א ד"ה וכשמן וכו' דדוקא סיכת שמן אסמכוה רבנן אקרא ואסור מדרבנן, אבל סיכה של שומן חזיר ושל חלב שריא.; וכן הא דאיתא בתוספתא יומא "כשם שאכילה בכזית כך שתיה בכזית" אין לו ענין שם ונשתרבב משאר המקומות; וכמו כן הא דאיתא בתוספתא כריתות לענין חלב ובתרומות לענין תרומה ובפסחים לענין חמץ ד"אכילה ושתייה אין מצטרפין" נשתרבב*ובענין זה של שרבוב הארכתי בתמורה כח ב (ע"ש). מיומא שם, דאילו בחלב ותרומה וחמץ ברור הוא שמצטרפין, דהרי שיעורן שוה, דכשם שאכילה בכזית כך שתייה בכזית. ותניא נמי בתוס' כריתות שם: "המחה את החלב וגמעו הקפה את הדם ואכלו אם יש בו כזית ה"ז חייב וכו' אכל כחצי זית ושתה כחצי זית ממין אחד ה"ז חייב", והרי מבואר דגם שתייה כזית ושאכילה ושתייה מצטרפין. וכן מוכח בירושלמי מע"ש פ"ב ה"א [נג ע"ב], מהא דאמרינן התם: "דלכן דבר שהוא בא משני לאוין מצטרף" (וע"ש במראה הפנים). וכבר נתבאר למעלה, שגם הרמב"ם הביא דין שתייה כזית, והוא מן התוספתא הנ"ל. אלא שראיתי להרמב"ם בהל' מעשר שני פ"ב ה"ה שכתב: "כל האוכל כזית מע"ש או ששתה ממנו רביעית יין חוץ לחומת ירושלים לוקה שנאמר לא תוכל לאכול וכו'". ודבריו אלה נפלאים מאד בעינינו, דהא גם במע"ש חוץ לחומה הוציא הכתוב אזהרתו בלשון אכילה. ולמה חילק הרמב"ם בשיעורו בין אכילה לשתייה? וכי מה בין איסור תרומה לזר לאיסור מע"ש לאוכלו חוץ לחומה? כי לא נמצא שום מקור לחלק ביניהם.


וכן הא דאיתא בתוספתא לענין חלב ותרומה וחמץ "שתה וחזר ושתה וחזר ושתה אם יש מתחלת שתייה ראשונה עד סוף שתייה אחרונה כדי שתיית רביעית מצטרפין" - מלת "רביעית" נשתרבבה מיומא לענין יוה"כ, דשיעורו מלא לוגמיו, אבל באלה דשיעורן כזית מצטרפין כדי אכילת פרס. וראה פלא כי להראב"ד (הל' תרומות פ"י ה"ב) היה הנוסח בפסחים "אכילת פרס".





צאן קדשים

גמרא ופסח וחטאת ששחטן שלא לשמן כו׳ כצ״ל:


שם בשלמא להעלותן עולה כו׳ כצ״ל:


רש״י ד״ה ומנחת כהנים כו׳. להעלאה בקומץ מנחת ישראל כו׳ כצ״ל:


ד״ה תלמוד לומר כו׳ אפילו אינו ראוי לבא מחוץ לפנים כו'. פי׳ שאינו ראוי לבא מתחלה מחוץ לפנים:


ד״ה ולחייב עליהן כו׳ מעולת פיגול כו׳ כצ״ל:


ד״ה כאן בנותר כו׳ דהא איכא אכילת מזבח וכרבי יהושע וכיון דזריקה היא כו׳ כצ״ל. פירוש כרבי יהושע דהכא דאמר אפילו לא נשתייר אלא כזית בשר או כזית חלב זורק את הדם:


ד״ה אין זורק כו׳. שייך לע״ב:


תוס׳ ד״ה מנחת כהנים כו׳ ותימה דלא תני מנחת נסכים הס״ד. ואפשר ליישב דמ״ה לא תני מנחת נסכים כיון שבאה עם הזבח הוה בכלל הזבח אף ע״ג דלקמן אמרינן דלאו כגופא דזיבחא היא היינו לענין זריקה לזרוק הדם בשבילה אם אבד בשר הזבח אבל לענין העלאת חוץ הוה כגופא דזיבחא לחייב נ״ל:


ד״ה עולה ואימורים כו׳ ואי לאיתחייב בחוץ כו׳ כצ״ל:


בא״ד קמ״ל אפילו בכמה מינים כו׳. ודבריהם אינם מובנים לי דלפ״ז אפשר לומר דמיירי לענין מעילה וקמ״ל דמצטרפי אפי׳ בכמה מינים ולמה כתבו דוקא לענין פיגול ונותר וטמא וכ״כ רש״י שם דמיירי נמי לענין מעילה וקמ״ל אע״ג דמיני אחריני נינהו וצ״ע:


בא״ד למעוטי דאין דם חייבין עליו כו׳. אע״ג דכבר תנא לעיל דמ״ג במתניתין דאין דם חייבים עליו משום פיגול אפשר לומר דרגילות של משניות לאשמעינן בקצור אף למה שמפורש כבר וכ״כ תוספות במסכת ברכות דף ב׳ ע״א וכ״כ התוי״ט במסכת מעילה:


בא״ד בפרק ב״ש ואלו דבריהם כו׳ כצ״ל:


בא״ד משקדש בכלי דר״מ כו׳. פי׳ היינו באים עם הזבח והא דקתני והנסכים הבאים בפני עצמן אין בהם משום פיגול שמביא הזבח היום והנסכים למחר ועיין בתוספות דמנחות דף ט״ו ע״ב:


ד״ה כל הפיגולין כו׳ דהא תני נמי מעילה כו׳. פי׳ ואין מעילה בקדשי המזבח אלא בעולה בלבד לאפוקי חטאת ואשם דאין מעילה מפורשת בתורה וע׳


בתוספות דמעילה דף ט״ו ע״א ד״ה מחוורתא לומר כו׳:

חק נתן

גמרא ת״ל זבח מניין לרבות את הדם ת"ל או זבח מניין לרבות הקומץ וכו׳ כצ״ל כ"מ הגה״ה בגש״ק:


רש״י ד״ה ולחייב עליהן וכו׳ מעולת פגול או נותר או שאוכל כזית מכולן בטומאת הגוף מצטרף כצ״ל:

ברכת הזבח

חידושים


רש״י ד״ה ת״ל לעשות כו׳ אפילו אינו ראוי לבא מחוץ כו׳ (ר״ל שאינו בכלל לא יביאנו לכתחילה) והני נמי כו׳ לא ירדו וכהן כו׳ כצ״ל והד״א:


ד״ה כאן בפיגול כו' (ר״ל עד שלא נעשה נותר גמור ק"ל):


תוס' ד״ה ומנחת כהנים כו' ותימה דלא תני מנחת נסכים הס״ד: (ור״ל ולקמן במתני׳ חשיב לה ק"ל). ואח״כ ד״ה עולה ואימורים כו׳ ותימה לענין מאי קאמר אי לענין מעילה כו׳. ומדברי הרמב״ם פרק י״א מהלכות מעשה קרבנות נראה שמפרש לענין דאם אבל כזית מכולן בין לפני זריקה ובין לאחר זריקה דלוקה משום דר״א אלאו דלא יאכל כי קודש הם כדאיתא בפסחים ובמעילה דף י״ז ע״ב ואין זה לאו דמעילה וכמ״ש הכ״מ שם ע״ש ובזה אתי שפיר דמתניתין אתיא כהלכתא אפילו כרבנן דלא קאי אפיגול וכדברי התוס׳ דאתיא כר״מ גם א״ש הא דנקט עולה ולא שלמים ודוק נ"ל:


בא״ד. אבל דרך אכילה כו׳ שיעורו בכזית כו׳ אע״ג דבתודה לא איירי במעילה כצ"ל:


ד״ה כל הפיגולין כו׳ דהא תנא נמי מעילה כו׳ (ור"ל ומעילה קאי אעולה דוקא כמ״ש התוס׳ לעיל ק"ל):


הגהות


(מתניתי׳) גמרא. אחד קדשים כשרים כו׳ (מיימוני פי״ט מהלכות מעשה הקרבנות):


תנינא להא דתנו רבנן כו׳ אלא פיגול ונותר וטמא מ״ט והתנן כו׳ (מיימוני פי״ח מהלכות פסוה״מ):


רש״י ד״ה ואחד קדשים כו׳ קרינא ביה וחייבין כו׳ הד״א:


ד״ה ואימורי כו' עצרת הס״ד: ואח״כ ד״ה הלבונה כו׳ נדבה הס״ד: ואח״כ ד״ה ומנחת כהנים שהיא כליל כו׳ בקומץ כו׳ אבל שירי כו' העלתם הס״ד: ואח״כ ד״ה מנחת כהן כו׳ בכל יום הס״ד: ואח״כ ד"ה ושלשה כו׳ שבנסכים הס״ד:


ד״ה המעלה כזית כו׳ דכולא כליל הס״ד. ושייך למתניתין דלעיל. ואח״כ ד״ה שלמים לא כו' לא יביאנו הס״ד: ואח״כ ד"ה ולחייב כו׳ (כצ"ל) מעולה פיגול כו׳ הד״א:


ד״ה מ״ט לא כו׳ והקטרת שאין להם כו׳ הם עצמן מתירין חייבין כו׳ הד״א וכצ"ל:


ד״ה כאן בפיגול כו׳ באוכל פיגול כו׳ ר״ל עד שלא נעשה נותר גמור ק״ל:


ד״ה והא דקתני כו׳ מאימורים חוץ לזמנו כו׳ הד״א:


ד״ה כאן בנותר כו׳ שלמים לא בשניתותרו כו׳ אכילת מזבח וכר׳ יהושע כו׳ דם וכיון דזריקה היא חייבין כו׳ הד״א וכצ"ל נ״ל:


ד״ה כל הזבחים כו׳ מעולה הס״ד: ואח"כ ד"ה דאין זורק כו׳:

פנים מאירות

גמרא עולה ואימורין אין כו׳ תנינא להא דתנו רבנן כו׳ בשלמא העלאה עולה אין כו׳ אלא פיגול ונותר מ"ט והא תנן כו׳ יש להקשות דהאי קושיא היה יכול להקשות על ברייתא גופיה בלא האי דיוקא דדייק על מתניתון וקאמר תחילה תנינא להא דתנו רבנן ונראה ליישב דעל ברייתא גופיה לא היה רוצה לדייק ולהקשות עולה אין שלמים לא בשלמא אהעלאת עולה דכליל אין שלמים לא אלא פיגול מ"ט לא והא תנן כל הפיגולים הייתי אומר דתנא דברייתא נקט עולה בשביל העלאת חוץ דדוקא עולה מצטרפין ואיידי דנקט הא נקט נמי אינך להתחייב עליהן משום פיגול ונותר אף דלא איצטרך לאשמועינן דהא כבר תנא במתניתין דכל הפיגולים מצטרפים אפילו דשלמים נקט הני איידי דהעלאת חוץ ולעולם לענין פיגול אפילו שלמים מצטרפים ולכך דייק תחילה ממתני׳ דנקט עולה ואימורין מצטרפין להעלאת חוץ עולה אין שלמים לא אם כן תנינא להא דתנו רבנן בברייתא ואם כן קשה מאי קא משמע לן רבנן בברייתא אי דיוקא דהעלאה הא כבר נשמע ממתני׳ אלא על כרחך דאשמועינן בברייתא דאף לענין פגול ונותר וטמא דוקא עולה ואימורין מצטרפין ונקט העלאה איידי דפיגול ונותר דאשמועינן דאף שם דוקא עולה ואימורין מצטרפין ולא שלמים ולכך פריך שפיר הא תנן כל הפגולין מצטרפין וקשיא פגול אפגול ונותר אנותר עד דמתרץ דמיירי במחשבת פגול ונותר מיירי בשנתותרו לענין לזרוק עליהם הדם ואיידי דנקט הני אשמועינן נמי העלאת חוץ וק"ל:


תוס׳ ד״ה עולה ואימורין כו׳ ובמנחה אפילו כולה קיימת לא יזרוק והיינו במנחה הבאה עם הזבח וק״ל ואי לענין מחשבת פיגול ור״ל דאף לענין העלאת חוץ לא מצטרף חלב ויין דאין שיעורין שוה מ"מ לענין מחשבת פגול דבעינן אכילת אדם או אכילת מזבח דהוי בכזית מצטרפים כמו שכתבו התוספות בסוף דבריהם וכן לענין לזרוק ג״כ הוי מצטרפים אי היה מנחה כמו גופיה דזבח וק"ל:

